**Protokoll fra møtet i KABB landsstyret 14 desember 2023**

**Sted:** Sentralen i Oslo

**Tilstede:** Mette Lilleeng, Hege Norset Blichfeldt, Sidsel Bredvei, Heidi Andersen Madsen, Frank Grimstad, Heidi Vestbye og Marianne Schill Reinsnes.

Fra staben møter generalsekretær Øyvind Woie

**Sak 49/23: Godkjenning av innkalling og sakliste**

Vedtak: Innkalling og sakliste ble godkjent

**Sak 50/23: Protokollunderskrivere**

Vedtak: Mette Lilleeng og Heidi Vestbye signerer protokollen

**Sak 51/23: Godkjenning av protokoll fra siste møte**

Vedtak: Protokoll fra møte 15. november ble godkjent.

**Sak 52/23: Orientering fra generalsekretær**

Generalsekretær informerte om følgende:

**Dialog og samarbeid med Den norske kirke.**

Generalsekretær har fulgt opp Kirkemøtet vedtak og vært i møter med kirkerådsleder og kirkerådsdirektør. Disse har vært svært positive. Den norske kirke ønsker nå å skrive en samarbeidsavtale med KABB der KABB anerkjennes som en viktig partner for Den norske kirke i arbeidet med å gjøre kirkelige handlinger, rom og arenaer bedre universelt utformet.

**Salmebokprosjektet**

Solveig Marie Oma leder salmebok for alle prosjektet. Det er sendt søknad til Kirkerådet om midler til å fortsette prosjektet og å få på plass en løsning som passer for alle. Kirkerådet har varslet at det vil komme midler. Som en del av prosjektet lanseres det nå en e-salmebok som alle som er brukere av KABB/NLB sine tjenester kan låne salmeboka gjennom Lydhør og ta denne med seg til gudstjeneste. Styret ber om at det lages gode manualer slik at det blir lett å bruke e-salmeboken. E-salmeboken kan leses med stor skrift, talesyntese og skjermleser og er et lite, men viktig skritt på veien mot ei salmebok for alle. Prosjektet har sin egen nettside på kabb.no.

**Synstolkingsprosjektet i Asker**

Det er Frank Tangen som leder prosjektet som er finansiert av Kirkerådet. Det har vært avhold to prøvegudstjenester med evalueringer. Prosjektet jobber med å lage en veileder og en eksempelgudstjeneste. Det er gjort gjennomgang av kirkerommene med synstolk-ekspert fra Media LT. Prosjektet går videre i 2023 og har sin egen nettside på kabb.no.

Det skal arrangeres salmekveld med Solveig Marie Oma og flere i begynnelsen av februar.

**Biblioteket**

Vi har et svært godt og tett samarbeid med Norsk Lyd og Blindeskriftsbibliotek. Det innebærer at vi har en samarbeidsavtale som skal fornyes i 2024. Denne inneholder avtaler rundt praktiske og økonomiske forhold. Vi kjøper en del tjenester hos NLB som vi er helt avhengige av for å kunne få til drift og produksjon i biblioteket. I mars lanseres en ny nettportal for utlån av lydbøker.

Vi har hatt noen innkjøringsproblemer med å komme inn i produksjonssystemene NLB bruker, dette har medført noen forsinkelser, men vi er igjennom dette nå.

**Samisk bibel er ferdig**

Prosjektet er fullfinansiert via Det norske Bibelselskap. Vi avventer lansering av denne bibelutgaven men vil legge den inn i Lydhør slik at den blir tilgjengelig for alle som bruker denne tjenesten.

**Barnebibel fra Samlaget**

Vi har produsert en lydillustrert Barnebibel fra Samlaget. Denne har lydeffekter i tillegg til innlesningen med Helga Samser og er forsøk på å gi leserne – både barn og voksne en utvidet sanseopplevelse.

**Sansebok fra IKO**

Vi har tidligere laget «Kirkeboka Mi» sammen med IKO forlaget. Denne er spesielt tilrettelagt som en taktil og lydillustrert bok. IKO forlag ønsker nå å jobbe videre sammen med KABB om en bok om påsketiden.

**Møte med Bibelselskapet**

KABB har tatt initiativ til et møte med Bibelselskapet for å drøfte blant annet tilrettelegging av Bibelen 2024 som snart skal utgis. KABB har henvendt seg flere ganger den siste tiden. Det kan være aktuelt å lese inn hele eller deler av denne utgaven, dette må sees i sammenheng med hva vi klarer å få til av støtte. En mulig vei å gå er å tilrettelegge en digital utgave med talesyntese i første omgang.

**Sak 53/23: Tilrettelegging av styremøter**

Vedtak: Landsstyret har tidligere drøftet hvordan styremøtene kan legges bedre til rette for de som er styremedlemmer. Det er viktig at alle kan føle seg trygge på møtene, kan blir det også lettere å yte sitt beste. Som interesseorganisasjon for synshemmede er det viktig å prioritere god tilrettelegging.

Landsstyret vedtok enstemmig følgende ramme for bistand og tilrettelegging på landsstyremøter:

1: Landsstyremøter legges til lokasjoner og steder som styremedlemmene i størst mulig grad klarer å komme seg til ved hjelp av offentlig kommunikasjon.

2: Landstyresamlinger legges til steder og lokaler som er universelt utformet for personer med syns- og leseutfordringer, og personer med andre funksjonsnedsettelser.

3: Det er viktig å bruke lokaler som har flere møteplasser og rom for sosialt samvær og samtaler.

4: Styremedlemmer som har behov for ledsager i forbindelse med et landsstyremøte eller en landsstyresamling må i forkant gi beskjed om dette til administrasjonen i KABB.

Det skal gjøres konkrete, tydelige avtaler og komme klart fram hvem som har ledsageransvaret.

Den som av personlige grunner har behov for egen ledsager har full rett til det.

Ved behandling av sensitive saker må ledsager forlate styrerommet.

Ledsager skal signere en taushetsplikterklæring i KABB.

**Sak 54/23: Budsjett 2024**

**Vedtak:** Landsstyret har drøftet budsjett for 2024 flere ganger i løpet av høsten. Styret ønsker at budsjettet skal bidra til å oppfylle strategien som generalforsamlingen har vedtatt.

Arbeidet i KABB er inne i en krevende periode. Våren 2024 jobbes det både med omorganisering av virksomheten, salg av KABBhuset og flytting fra Askim til Oslo. Vårt overordnede mål er å komme nærmere våre medlemmer og brukere, styrke vår kompetanse om synstap og leseutfordringer, gi mer rådgivning og veiledning til enkeltpersoner, kirkesamfunn og kristne organisasjoner.

Landsstyret godkjenner generalsekretærs foreløpige forslag til budsjett for 2024.

Budsjettet skal justeres på styremøte 21. mars 2024. Styret ønsker også å se budsjettet i lys av regnskap for 2023. Forslaget viser et budsjett med inntekter på 11 567 300 og utgifter på 12 019 50. Budsjettet har foreløpig et underskudd på 462 000 kroner.

Landsstyret også vedta nytt organisasjonskart med bemanning for KABB som skal gjelde fra 1.08.2024.

Landsstyret utsetter inntil videre å opprette og rekruttere nye stillinger slik styret vedtok i sak 36/23.

Styret godkjenner at organisasjonens servicenivå endres og i perioder reduseres som en følge av de prosessene som pågår.

Styret ber generalsekretær sørge for at endringene i minst mulig grad går ut over grunnleggende tjenester som utlån av lydbøker og produksjon av annet tilrettelagt innhold.

Styret ber også generalsekretær sikre at prosjekter som finansieres av våre samarbeidspartner har god ledelse og fremdrift.

Styret ber generalsekretær arbeide videre med omorganisering og omstilling i KABB, jfr vedtak i sak 36/23, og gå videre i prosessen med å sette ut all lydbokproduksjon til en ekstern samarbeidspartner og hvilke følger dette får for bemanningen. Det skal også jobbes videre med å redusere antall ansatte innen økonomi og administrasjon med inntil en stilling, i henhold til vedtak i sak 36/23. Styrets arbeidsutvalg trekkes inn i prosessen.

**Sak 55/23: Medlemskap i Kirkeakademiene**

**Vedtak:** KABB søker medlemskap i Norske Kirkeakademier. Kirkeakademibevegelsen er et forum for tro, kultur og samfunn. De er en internasjonal økumenisk bevegelse med medlemmer fra ulike kirkesamfunn. NKA ble etablert i 1956, og har i dag 75 lokale medlemmer. Disse arbeider på ulike måter, og samarbeider med forskjellige organisasjoner og grupper. Dette er en spennende arena og en viktig samarbeidspartner for KABB fremover. Generalsekretær sørger for at søknad blir sendt inn.

**Sak 56/23: Godkjenning av vedtekter for lokalforeninger og lokal aktivitet i KABB**

Generalforsamlingen 2022 vedtok at det skal innføres vedtekter for lokalforeninger og lokalt arbeid i KABB. Vedtektene ble gjennomgått på organisasjonkurs på Danvik våren 2023 og har siden vært ute til behandling i lokalforeningene i Oslo og Kristiansand.

**Vedtak:** Landsstyret takker for arbeidet og innspill til vedtektene. Styret mener det er viktig at vedtektene for foreningene/lokallagene er så like som mulig. Landsstyret ber om at vedtektene behandles og vedtas på årsmøtene i foreningene/lokallagene.

**Sak 57/23: Åremål generalsekretær 2024**

**Vedtak:** Landsstyret drøftet generalsekretærs åremål. Kontrakten løper ut sommeren 2024 og styret vil gå i forhandlinger om ny periode med Øyvind Woie i god tid før sommeren.

**Sak 58/23: Eventuelt**

Det ble ikke fattet vedtak under eventuelt.